แบงก์โน้ตส์
เซอร์ไพรส์
15 ก.พ. 2555

เซอร์ไพรส์
โดย..ทีมข่าวการเงิน
เทศกาลวาเลนไทน์ สถาบันการเงินหลายแห่งลุกขึ้นมาทำอะไรแหววๆ กัน 
แบงก์ไทยพาณิชย์ส่งคลิป รักของคุณเป็นแบบไหนมาให้ลูกค้าและสื่อ โหวตลงในเฟสบุ๊ค ใครชนะจะได้รางวัล 
แต่ที่เซอร์ไพรส์ที่สุด คือ ธนาคารธนชาต ที่ยอมสละสีส้ม ส่งกุหลาบแดงดอกโตให้ลูกค้าคนสำคัญและสื่อโดยมีการ์ดแนบมาจาก ณ คุณ คนรับก็งงว่าใครส่งมาให้ แต่ในการ์ดก็ขอให้คลิกเข้าไปในเว็บไซต์
พอเปิดเว็บไซต์เข้าไปก็มีรูปเอ็มดีสุดหล่อ “สมเจตน์ หมู่ศิริเลิศ” เด้งปึ๋งถือกุหลาบแดงออกมาแฮปปี้วาเลนไทน์จากธนชาต
ทางแบงก์บอกว่า ทีแรกว่าจะทำกันเล่นๆ แต่พอเรื่องรู้ไปถึงหูคุณสมเจตน์ เอ็มดีก็บอกว่าไม่ได้ๆ ผมต้องมีส่วนร่วม
ว่าแล้วก็มายืนโพสท่าทั้งรูปเดี่ยว รูปหมู่ให้ไปใส่เว็บไซต์ แต่ขอบอกว่าท่ายืนคุณพี่แวมไพร์มากค่ะ แข็งโป๊ก ดีที่ได้กุหลาบแดงช่วย ทำให้หวานขึ้นมานิด ฮ่า ฮ่า ฮ่า